# MARIJAMPOLĖS PETRO KRIAUČIŪNO VIEŠOJI BIBLIOTEKA

Biudžetinė įstaiga, Vytauto g. 20, 68298 Marijampolė, tel. / faks. (8 343) 51862, el. p. d.kirtikliene@marvb.lt

Duomenys kaupiami ir saugomi Juridinių asmenų registre, kodas 190495783

Marijampolės savivaldybės tarybai

**2016-ŲJŲ METŲ VEIKLOS ATASKAITA**

2017-03-02 Nr. 3 – 128 – (3. 4)

Marijampolė

**1.Bendros žinios apie Viešąją biblioteką:**

Viešosios bibliotekos 2016 m. tikslai ir uždaviniai, jų įgyvendinimo rezultatas.

2016 – ieji Petro Kriaučiūno viešosios bibliotekos (toliau - Biblioteka) 95 –ių metų jubiliejaus metai. Biblioteka darbo formų įvairove siekė atskleisti daugialypį bibliotekos teikiamų paslaugų naudos visuomenei potencialą, tapti kultūrinės edukacijos, paveldo pažinimo, kūrybinės raiškos, bendruomeniškumo ir mokymosi visą gyvenimą vieta bendruomenei, suteikdama prieigą prie informacijos ir jos paieškos sistemų, naujausių knygų ir periodinių leidinių, organizuodama kultūrinius renginius bei ugdydama skaitmeninį raštingumą.

Savivaldybės viešųjų bibliotekų (SVB) tinklą sudarė Petro Kriaučiūno viešoji biblioteka ir teritoriniai struktūriniai padaliniai (toliau - padaliniai) – Draugystės biblioteka mieste ir 23 kaimiškoje teritorijoje.Visi bibliotekų darbo procesai kompiuterizuoti, veikia Lietuvos integralios bibliotekų informacijos sistemos (LIBIS) programinė įranga. Vartotojams teikiamos elektroninės paslaugos: dokumentų užsakymas, rezervavimas, automatinis informavimas, LIBIS pažymėjimo įsigijimas.

2016 metais prasiplėtė bibliotekos paslaugų spektras: buvo kūrybiškai išnaudojamos viešosios miesto erdvės (įsteigta vasaros skaitykla ir reguliariai organizuojami teatralizuoti vasaros skaitymai vaikams Vytauto Didžiojo parke), teikiamos neformalaus švietimo ir ugdymo paslaugos, skaitmeninio gyventojų raštingumo mokymai (dalyvavo daugiau kaip 5 tūkst. gyventojų, iš jų skaitmeninio raštingumo renginiuose – 701, kituose mokymuose – 265, konsultuoti skaitmeninio raštingumo klausimais daugiau kaip 4 tūkst. gyventojų), įdiegtos išorinio bibliotekinio aptarnavimo formos.

Multicentro darbuotojai plėtojo edukacinę vaikų ir jaunimo veiklą: padidėjo vaikų ir jaunimo skaičius, kurie dalyvavo įvairiuose veiklose: profesionaliuose mokymuose – 98 dalyviai mokėsi saviraiškos ir kūrybiškai naudoti informacines technologijas (64 val.), edukaciniuose užsiėmimuose – daugiau kaip 4 tūkst. vaikų ir jaunimo (227 užsiėmimai/370 val.) Multicentre apsilankė daugiau kaip 12, 6 tūkst. lankytojų.

Bibliotekos pareigybių sąrašas – 68,5, iš jų 55 kultūros ir meno specialistų pareigybės. 15 darbuotojų dalyvavo kompetencijų ugdymo renginiuose ir mokymuose, organizuota bibliotekininkų atestacija.

**2. Viešosios bibliotekos finansavimas 2016 m.:**

|  |  |  |  |  |
| --- | --- | --- | --- | --- |
| **Iš viso, tūkst. €**  | **Savivaldybės lėšos, tūkst. €** | **Valstybės lėšos,** **tūkst. €**  | **ES lėšos, tūkst. €** | **Kiti šaltiniai, tūkst. €** |
| Viso | Iš jų |
| **Lėšos aplinkai finansuoti** | **Surinktos pajamos** | **Projektai** |
| **707875, 90** | **588789, 00** | 576000, 00 | 9339, 00 | 3450, 00 | **99779, 75** | **10784, 66** | **3945, 24** |

**Bibliotekos biudžetas gavo 99779, 75 Eur valstybės lėšų,** iš jų 28095, 0 € buvo skirta bibliotekininkų darbo užmokesčio kėlimui nuo liepos 1 d. ir 2999, 0 € MMA pakėlimui, 43644, 0 € dokumentų įsigijimui, 1600, 0 € – iš Darbo biržos, 23075, 75 € programų ir projektų vykdymui bei 366, 0 € mokinio krepšelio lėšų.

 **Gauta 10784, 66 € Europos sąjungos struktūrinių fondų lėšų:** 991, 16 neformaliajam mokinių švietimui ir 9793, 5 € projekto „IT kartos iniciatyvos bibliotekoje“ vykdymui.

Kreditorinis įsiskolinimas 2017 m. pradžioje buvo – 991, 95 € (2016 m. – 642,03 **€**).

Dokumentams įsigyti iš visų finansavimo šaltinių buvo panaudota 55644, 0 €, iš jų savivaldybės lėšos periodikos įsigijimui sudarė 11231, 0 €.

Vienam savivaldybės gyventojui naujiems dokumentams įsigyti buvo skirta 0, 99 € (2015 m. – 0, 86 €), iš jų valstybės lėšų – 0, 78 €, savivaldybės – 0, 21 €. Vidutinė naujos knygos kaina – 7, 13 € (2015 m. – 6, 89 €).

3. Viešosios **bibliotekos veiklos organizavimas.** Pagrindiniai darbo rodikliai:

|  |  |  |  |  |
| --- | --- | --- | --- | --- |
|  | **Iš viso SVB** | **Viešojoje bibliotekoje** | **Draugystės bibliotekoje** | **Kaimo bibliotekose** |
|  | **2016 m.**  | 2015 m.  | **2016 m** | 2015 m.  | **2016 m** | 2015 m.  | **2016 m** | 2015 m.  |
| Vartotojų sutelkimo % | **19, 8** | 18, 9 | **13, 0** | 12, 4 | **4, 7** | 4, 3 | **23, 9** | 23, 0 |
| Vartotojų skaičius | **11034** | 10809 | **4748** | 4664 | **1712** | 1610 | **4574** | 4535 |
| Lankytojų skaičius | **226353** | 224758 | **86965** | 88698 | **43560** | 39301 | **95828** | 96759 |
| Dokumentų išdavimas | **324066** | 319325 | **104765** | 110651 | **50251** | 44572 | **169050** | 164102 |

2016 m. Bibliotekoje veikė 6 išorinio aptarnavimo punktai (registruoti 178 vartotojai, jiems išduota 2893 dokumentai).

Bibliotekos ir jos padalinių kultūriniuose renginiuose apsilankė 26, 4 % savivaldybės gyventojų arba 14714 lankytojų.

Bibliografinių įrašų skaičius elektroniniame kataloge – 39856, iš jų automatizuotai parengtų –1753.

Vartotojams suteikta–10385 informacinių užklausų, iš jų 1265 gautos elektroniniais kanalais.

**1 savivaldybės gyventojui** vidutiniškai teko dokumentų bibliotekoje – 3,4 egz.; naujų – 0,30 egz. ; naujai gautų dokumentų procentas fonduose – 8, 9 %. Bibliotekos dokumentų fondą sudaro – 188, 4 tūkst. fizinių vienetų, fondo apyvarta – 1, 7.

**Vidutiniškai 1 lankytojas** per metus bibliotekose apsilanko 20, 5 karto, **1 vartotojui** išduodama 29, 4 dokumentai.

Bibliotekoje įrengta 341 darbo vietos, iš jų 197 – kompiuterizuotos: 141 – viešosios prieigos, 56 – darbuotojams. Viešoji interneto prieiga teikiama visose bibliotekose. Ataskaitiniais metais įsigyta 2 kompiuteriai, skeneris, interaktyvus ekranas, skirti Bibliotekos projektų vykdymui. Susidėvėjusi ir morališkai pasenusi technika yra viena iš didžiausių problemų. Dėl kai kurių kompiuterių ribotų resursų, gedimų, spausdintuvų kasečių trūkumo stringa vartotojų aptarnavimas ir paslaugų teikimas bendruomenėms.

**4. Viešosios bibliotekos dalyvavimas įvairiose programose, projektuose:**

**Ataskaitiniais metais buvo aktyviai rengiami bibliotekų veiklą skatinantys projektai (parengta 10) ir įgyvendinami 8 įvairios apimties ir sudėtingumo projektai (bendra projektinių lėšų suma – 66739,0 Eur.):**

Projektą **„IT kartos iniciatyvos bibliotekoje“** finansavo Lietuvos nacionalinės Martyno Mažvydo bibliotekos projektas „Bibliotekos pažangai 2“ ir LR kultūros ministerija. Biudžetas – 28 665,00 Eur. Pagrindinis projekto tikslas – skatinti jaunimo saviraišką ir bendruomeniškumą, gerinant galimybes kūrybiškai naudoti informacines technologijas. Įkurtos Audiovizualinių menų dirbtuvės, laisvalaikio ir ekspozicijų erdvės, organizuoti mokymai jaunimui (98 dalyviai), parengta Marijampolės TV transliuota laida „Jaunimo iniciatyvos bibliotekoje“. Projekto veiklose dalyvavo 2245 jaunimo grupės atstovų.

Bibliotekos specialistų parengtą mokymo programą **„IT akademija“** finansavo Lietuvos Respublikos švietimo ir mokslo ministerija. Biudžetas – 6103,00 Eur.  Mokymuose dalyvavo 206 Marijampolės miesto ir kaimiškųjų teritorijų gyventojai. Programa sprendė aktualias vyresnių žmonių, stokojančių integravimosi darbo rinkoje įgūdžių, kompiuterinio raštingumo problemas: 83 proc. mokymų dalyvių buvo vyresni nei 35 metai, 40 proc. mokymo dalyvių – darbo neturintys marijampoliečiai. Trukmė – 55 dienos, apimtis – 224 valandos.

 Du projektus finansavo Lietuvos kultūros taryba: „Marijampolės miesto gatvių kaita“ ir „Skaitymo virusas Marijampolėje“:

Tęstinio projekto **„Marijampolės miesto gatvių kaita“** (iliustruotas interaktyvus žinynas) įgyvendinimo laikotarpis 2016 m. vasaris – 2017 gruodis, biudžetas 27214, 0 Eur. Projekto tikslas - Marijampolės kultūros paveldo sklaida per naujausias informacines technologijas, edukaciją ir tradicinius viešinimo kanalus. Parengti 120 paveldo objektų aprašymai, bus sudaryti ir įgarsinti 5 teminiai turistiniai maršrutai. Skaitmeninių dokumentų archyvas pildomas laikraščio „Naujasis kelias“ (1941-1992m.) kopijomis. Įrengtas prisilietimu valdomas išmanus ekranas-siena (Touch screen wall technologija).

Projekto **„Skaitymo virusas Marijampolėje“** biudžetas – 2800 Eur. Tikslas – populiarinti ir skatinti įvairaus amžiaus ir socialinių grupių gyventojų skaitymą, panaudojant kūrybinę veiklą ir išplečiant skaitymo erdves. Projekto metu buvo įsteigta vasaros skaitykla viešojoje erdvėje, kurioje apsilankė 770 lankytojų, registruota 30 naujų skaitytojų. Vaikų edukacijos ir laisvalaikio centre (VELC) surengta tarptautinė vaikų piešinių ir lėlių paroda „Mano mylimas personažas iš pasakos“, išplėstos lėlių teatro veiklos: pagamintos naujos 6 lėlės ir dekoracijos lėlių spektakliui „Kas miške gudriausias“.

Programa **„Knygos draugai“** buvo skirta 9-12 metų vaikų ugdymui. Projekto vykdymui panaudota – 1357,0 Eur, dalyvavo 14 vaikų. Netradicinėmis formomis supažindinama su literatūra, kūrėjais, bibliotekos veikla, analizuojami kūriniai, bendraujama, diskutuojama, kuriama.

Marijampolės savivaldybės visuomenės sveikatos rėmimo specialioji programa parėmė 2 projektus:

„**Menas gyventi – menas būti sveikam“** ir **„Sveikatos informaciją – kiekvienam žmogui“(650 Eur.).**

Marijampolės savivaldybės administracijos Socialinių reikalų departamentas parėmė projektą **„Sielos terapija“(300 Eur)**. Tikslas – skatinti socialiai pažeistų grupių žmonių užimtumą, aktyvų dalyvavimą bendruomenės gyvenime.

**5. Viešosios bibliotekos materialinės bazės pokyčiai:** Materialinė Viešosios bibliotekos bazė patenkinama. Atliktas Viešosios bibliotekos patalpų (278 m2), kuriose įsikūrę Vaikų edukacijos ir laisvalaikio centras, Komplektavimo ir dokumentų tvarkymo skyrius, administracijos darbuotojai, remontas. Padidinta erdvė vaikų literatūros skyriui, sutvarkytos ir naujai įrengtos skyrių darbuotojų darbo vietos, atnaujintas sanitarinis mazgas. Remontas buvo atliekamas bibliotekos biudžeto lėšomis.

2016 m. buvo pradėti parengiamieji darbai investicinio projekto „Marijampolės Petro Kriaučiūno viešosios bibliotekos modernizavimas ir paslaugų plėtra“ įgyvendinimui. Projekto užsakovas – Marijampolės savivaldybė, biudžetas – 582850 Eur, 82, 01 % tinkamų išlaidų bus finansuojama iš ES struktūrinių fondų, 17, 99 % - savivaldybės lėšų.

Draugystės bibliotekos patalpų būklė labai gera.

 **Kaimo bibliotekų patalpų būklė įvairi**: šiltose ir erdviose , naujais baldais aprūpintose patalpose dirba Liudvinavo, Igliaukos, Sasnavos, Daukšių, Želsvos bibliotekos. Kitose bibliotekose reikalingas Įvairaus sudėtingumo ir apimties patalpų remontas. Ypač prasta Gavaltuvos, Igliškėlių, Gudelių, Šventragio ir Daugirdų bibliotekų padėtis.

 Smulkūs remonto darbai atlikti Smilgių, Igliškėlių, Šventragio, Draugystės, Želsvos bibliotekose. Ataskaitiniais metais buvo analizuojama kaimo bibliotekų infrastruktūros būklė. Konstatuota, kad kai kurių kaimo padalinių patalpų, baldų ir įrangos būklė yra apverktina ir nesuderinama su šiuolaikinės bibliotekos koncepcija. Taip pat buvo pažymėta, kad dalis bibliotekų turi problemų dėl šildymo: vienų patalpos apšildomos židiniais – krosnelėmis, bet neapima visų patalpų, nepalaikoma komfortiška temperatūra šaltuoju metų laiku (mokyklose įsikūrusios bibliotekos gali būti nešildomos šeštadieniais, mokinių atostogų metu ar mažiau šildomos po pietų), šildyti papildomai elektra neužtenka biudžeto lėšų, jų pakanka tik vieno padalinio remontui per metus.

Atsižvelgiant į vartotojų skaičiaus ir amžiaus sudėties pokyčius, geografinę padėtį ir (arba) blogą patalpų bei technologijų būklę bibliotekos specialistų buvo pasiūlyta Daugirdų, Igliškėlių, Trakiškių ir Šventragio vietovėse taikyti išorinio bibliotekinio aptarnavimo formą. Merui, savivaldybės administracijai bei Tarybos švietimo, kultūros ir sporto reikalų komitetui pakartotinai išanalizavus padėtį nuspręsta Daugirdų, Šventragio ir Igliškėlių bibliotekas palikti kaip teritorinius-struktūrinius vienetus. Igliškėlių biblioteka perkeliama į kitas patalpas, o Trakiškių padalinys dėl geografinės padėties (arti miesto, gyventojai naudojasi miesto bibliotekomis) ir didelių finansinių investicijų uždaromas. Biblioteka pagal poreikį čia teiks nestacionaraus aptarnavimo paslaugas.

Ateinančiais metais planuojama atlikti remonto darbus, susijusius su Igliškėlių bibliotekos perkėlimu į kitas patalpas, šiuo metu tvarkoma Šventragio biblioteka, numatytas pagal galimybes ir Gavaltuvos bei Daugirdų patalpų remontas.

**6.Viešosios bibliotekos kultūros formavimas.**

Informacija apie Bibliotekos struktūrą, paslaugas, dokumentų fondus ir renginius publikuojama ir reguliariai atnaujinama bibliotekos tinklapyje [www.marvb.lt](http://www.marvb.lt), kuriuo naudojosi 12079 vartotojai, apsilankę daugiau kaip 22 tūkst. kartų. Bibliotekos interneto svetainėje paskelbta 109, kituose interneto portaluose – 25 informacijos apie bibliotekos veiklą, naujoves ir paslaugas. 18 skyrių ir padalinių sukūrę Facebook profilius ir aktyviai viešina bibliotekos paslaugas. Žiniasklaidoje paskelbti 55 straipsniai apie biblioteką, iš jų 21 – parengė bibliotekininkai. Bibliotekos paslaugų viešinimui parengta 57 įvairios apimties reklaminių, informacinių lankstinukų, bukletų, plakatų, kvietimų į biblioteką. Marijampolės televizija apie Biblioteką parengė 34 reportažus, LRT – 2.

Parengti ir išplatinti 5 Bibliotekos naujienlaiškiai apie paslaugas ir renginius, gautus naujienlaiškius peržiūrėjo 1194 vartotojai.

Bibliotekos darbuotojai gerąja patirtimi dalinosi su respublikos bibliotekininkais. Mokymuose „E-knygų rinka ir bibliotekų partnerystė“, Informacijos skyriaus vedėjas V. Baranauskas pristatė pranešimą „Iliustruotas interaktyvus žinynas „Marijampolės miesto gatvių kaita“. Šis žinynas buvo pristatytas Vilkaviškio ir Kalvarijos bibliotekų darbuotojams jų seminarų metu.

Pažymint Bibliotekų metus, Lietuvoje buvo surengta pirmoji **Nacionalinė bibliotekų olimpiada**. Finale bibliotekos komanda „Auksinis alavukas“ aplenkė 17 geriausiųjų respublikos komandų ir laimėjo aukso medalį ir prizą.

Bibliotekos lėlių teatras „Trivainėlis“ parodė savo spektaklį vilniečiams Vilniaus knygų mugės erdvėje.

Draugystės bibliotekos patirtį dirbant su šeimomis ir bendruomene, prodiuserė E. Mildažytė pristatė dokumentiniame filme **„Aš esu biblioteka“**, kurį sukūrė LR Kultūros ministerijos užsakymu.

**Įstaigos pagrindinės problemos 2016 m. ir veiklos perspektyvos 2017 m**.

**Problemos*:***

1. Skaitomumo mažėjimas Viešojoje bibliotekoje ir vaikų bei paauglių lankomumo ir skaitomumo mažėjimas kaimo bibliotekose.
2. Kaimo bibliotekų pagrindinė problema – sudėtinga kai kurių padalinių materialinė bazė. Trūksta lėšų patalpų remontams ir bibliotekinių baldų įsigijimui.
3. Nepakankami bibliotekos biudžeto asignavimai kompiuterinės ir programinės įrangos atnaujinimui.

Pagal strategines bibliotekų plėtros kryptis kokybiškų paslaugų užtikrinimui kaimo bibliotekai būtina įranga: kompiuterizuota bibliotekininko darbo vieta (galingas kompiuteris, nes LIBIS PĮ naudoja daug kompiuterio resursų), daugiafunkcinis aparatas, grąžinimo lapelių skaitytuvas, ne mažiau kaip 2 kompiuterizuotos darbo vietos viešajai prieigai su įdiegta vartotojų registravimo ir stebėsenos sistema (VRSS) ir spartusis interneto ryšys (nuo 30 iki 100 mb/s).

1. Nepakanka lėšų periodinių leidinių užsakymui ir kultūrinės veiklos organizavimui kaimo bibliotekose.

**Veiklos perspektyvos:**

1. Dalyvauti bibliotekų infrastruktūrą ir paslaugas gerinančiuose projektuose.
2. Sėkmingai įveiklinti Viešosios bibliotekos erdves, pasibaigus investiciniam projektui „Marijampolės Petro Kriaučiūno viešosios bibliotekos modernizavimas ir paslaugų plėtra“.
3. Užtikrinti krašto paveldo pažinimą elektroninėje erdvėje, sukurti Suvalkijos elektroninę biblioteką.
4. Plėtoti visų amžiaus grupių gyventojų galimybes mokytis, įgyti skaitmeninių kompetencijų bibliotekoje, skatinti neformaliojo suaugusiųjų ir vaikų švietimo veiklas.
5. Skatinti skaitymą, ypač vaikų, kurti patrauklią saviraiškos, kūrybos ir laisvalaikio erdvę miesto ir kaimo bibliotekose.

Direktorė Daiva Kirtiklienė